Porsche word 70 | Maroela Media
Porsche tydens die 70ste herdenking by die Kyalami-renbaan in Gauteng (Foto: Porsche)
Porsche Suid-Afrika het Saterdag by die Kyalami-renbaan in Gauteng 'n asemrowende 70ste herdenking gehou. Ongeveer 1 500 Porsche's van alle kleure, groottes en ouderdomme het uit alle hoeke van die land opgedaag.
Porsche het uitstallings gehad van onder meer hul afgelope vier modelle wat as Suid-Afrika se Motor Van die Jaar gekroon is, en dié uitstalling wat almal in bewondering gelaat het is 'n nuutskepping van die heel eerste Porsche 356 waarvoor Porsche-ingenieurs al die oorspronklike metodes en materiale gebruik het. Aangesien 356 No. 1 'n prototipe was, is hy al verander oor die jare om nuwe tegnologieë mee te toets.
Porsche-eienaars het opgedaag in hul duisende om dié spesiale dag te vier. Dr. Wolfgang Porsche het uit Duitsland 'n persoonlike boodskap vir Tobie Venter, Porsche Suid-Afrika se uitvoerende hoof, en Jessica Baker, bemarkingsbestuurder, gestuur waarin hy hulle bedank vir hul bydra tot die Porsche-familie in Suid-Afrika.
'n Paar Porsche's het hul staal gewys op Kyalami in twee wedrenne waarna sekere eienaars genooi is om deel te neem. Soos gewoonlik het Venter, die eienaar van Porsche Suid-Afrika én die Kyalami-renbaan, die ander manne uitgestof om met 'n asemrowende gaping eerste oor die wenstreep te jaag met sy 21-jarige Porsche 993-renmotor.
Die hordes Porsche's was vir asemrowend om te aanskou en 'n mens kon sien elke eienaar was in sy element.